**Frank Aleamon Leach**, nado en Auburn, Nova York, o 19 de agosto de 1846, e finado en California o 19 de xuño de 1929, foi un editor de prensa escrita e xornalista estadounidense, superintendente da Casa da Moeda de San Francisco (1897-1907) e director da Casa da Moeda dos Estados Unidos (1907-1909).

Traxectoria
-----------

Frank A. Leach naceu o 19 de agosto de 1846 en Auburn, condado de Cayuga, en Nova York, fillo de Mary e Edwin Warren Leach. En 1852 trasladouse coa súa familia a Sacramento, onde o seu pai estableceu unha empresa embotelladora, e posteriormente, en 1857, a Napa, ambas en California.

Como editor de prensa foi o fundador de xornais como o *Vallejo Evening Chronicle*, en 1867, e que vendeu en 1886, e tamén do *Oakland Evening Enquirer*, que dirixiu ata 1897.

Leach foi tamén membro da Asemblea Estatal de California, entre 1890 e 1892, polo Partido Republicano.

O 1 de agosto de 1897 foi nomeado superintendente da Casa da Moeda de San Frncisco, e desde ese posto tivo que enfrontarse ao terremoto e ao posterior incencio ocorridos nesa cidade en 1906, que puxeron en risco a integridade da Casa da Moeda. Leach cesou nese cargo o 19 de setembro de 1907, data en que o presidente Theodore Roosevelt, por recomendación do secretario do Tesouro, George B. Cortelyou, o nomeou director da Casa da Moeda dos Estados Unidos.

En 1891 formou parte da Comisión de Ensaios dos Estados Unidos.

O 1 de xullo de 1909 dimitiu da dirección da ceca pública para asumir o cargo de presidente da compañía *People's Water Company* nos condados californianos de Alameda e Contra Costa.

Vida persoal
------------

Leach casou o 1 de decembro de 1870 con Mary Louise Powel, con quen tivo catro fillos.

Faleceu en California o 19 de xuño de 1929, aos 82 anos, e foi soterrado no cemiterio Mountain View, en Oakland.

Publicacións
------------

Frank A. Leach foi autor de dous traballos monográficos:

* (1917). *Recollections of a Newspaperman: A Record of Life and Events in California*. S. Levinson, San Francisco.
* (1921). *Wild Life in California: Some of Its Birds, Animals and Flowers*. Tribune Publishing Company, Oakland.

Notas
-----

1. 1 2 3 4  *Who's Who in America (1908-1909).* Volume 5. Páxina 1.111.
2. 1 2 3 4 5 6  Smith, P. (2012).
3. 1 2 3 4 5  "Leach, Frank Aleamon, 1846-". *Snaccooperative.org*
4. 1 2 3 4  "Recollections of a newspaperman; a record of life and events in California". *Library of the Congress*.
5. ↑  "Mint Director Appointed; Frank A. Leach, at Present Superintendent in San Francisco". En *New York Times*. 9 de xullo de 1907.
6. ↑  "Frank Aleamon Leach Sr.". *Findagrave.com*
7. ↑  "Leach, Frank Aleamon 1846-1929". *WorldCat Identities*.

Véxase tamén
------------

### Bibliografía

* Smith, P. (2012). "Leach, Frank Aleamon". En *American Numismatic Biographies*. Páxina 222.

### Outros artigos

* Director da Casa da Moeda dos Estados Unidos


|  |  |  |
| --- | --- | --- |
| Predecesor:**George E. Roberts** | **Director da Casa da Moeda dos Estados Unidos**1907-1909 | Sucesor:**Abram Andrew** |

* Portal:Estados Unidos de América

|  |  |
| --- | --- |
| Control de autoridades | 
* Wd: Q5484886
* WorldCat
* VIAF: 112648911
* FAST: 91447
* ISNI: 0000 0000 8310 6580
* LCCN: n82059343
* SNAC: w64f2v6b

 |